KIRJALLINEN KYSYMYS P-1947/00 esittäjä(t): Ulla Sandbæk (EDD) komissiolle. Direktiivien toteuttaminen jäsenvaltioissa työehtosopimusten avulla.



Virallinen lehti nro 113 E , 18/04/2001 s. 0053 - 0054



KIRJALLINEN KYSYMYS P-1947/00 esittäjä(t): Ulla Sandbæk (EDD) komissiolle (7. kesäkuuta 2000) Aihe: Direktiivien toteuttaminen jäsenvaltioissa työehtosopimusten avulla Tuolloinen komission jäsen Padraig Flynn lupasi 10. toukokuuta 1993 päivätyssä kirjeessään, että direktiivejä olisi mahdollista toteuttaa työmarkkinasopimusten avulla ilman täydentävää lainsäädäntöä. Merkitsikö Flynnin kirje sitä, että tällainen toteutus olisi mahdollista vain, jos sopimukset koskevat kaikkia työntekijöitä? Miten komissio katsoo, että 23. marraskuuta 1993 annettua neuvoston direktiiviä 93/104/EY(1) työaikajärjestelyistä voidaan soveltaa niihin tanskalaisiin työntekijöihin, jotka eivät kuulu työehtosopimusten piiriin? (1) EYVL L 307, 13.12.1993, s. 18. Anna Diamantopouloun komission puolesta antama vastaus (12. heinäkuuta 2000) Direktiivien täytäntöönpanosta työmarkkinasopimusten kautta määrätään EY:n perustamissopimuksen 137 artiklan 4 kohdassa (entinen 118 artikla) seuraavaa: Jäsenvaltio voi antaa 2 ja 3 kohdan soveltamiseksi annettujen direktiivien täytäntöönpanon työmarkkinaosapuolten tehtäväksi niiden yhteisestä pyynnöstä. Tällöin jäsenvaltio varmistaa, että viimeistään sinä päivänä, jona direktiivit on saatettava osaksi kansallista lainsäädäntöä 249 artiklan mukaisesti, työmarkkinaosapuolet ovat toteuttaneet tarvittavat toimenpiteet sopimuksin, ja jäsenvaltio, jota asia koskee, on toteuttanut kaikki tarvittavat toimenpiteet, jotta se voi milloin tahansa varmistaa kyseisessä direktiivissä asetettujen tulosten saavuttamisen. Lisäksi Euroopan yhteisöjen tuomioistuin on todennut seuraavaa: Vaikka jäsenvaltio voi jättää ensisijaisesti työmarkkinaosapuolten tehtäväksi samapalkkaisuusperiaatteen toteutumisesta huolehtimisen, tämä mahdollisuus ei kuitenkaan vapauta sitä velvollisuudesta asianmukaisin laein, asetuksin tai hallinnollisin määräyksin varmistaa, että direktiivissä 75/117/ETY(1) säädetty suoja taataan täydellisesti kaikille yhteisön työntekijöille. Tätä valtion takuuta edellytetään aina, kun tehokasta suojelua ei ole syystä tai toisesta toteutettu muulla tavoin, ja erityisesti silloin, kun asianomaiset työntekijät eivät kuulu ammattiyhdistykseen, kun ei ole olemassa kyseistä alaa koskevaa kollektiivisopimusta tai kun kollektiivisopimus ei täysin takaa samapalkkaisuusperiaatetta(2). Komissio tutkii parhaillaan tietyistä työajan järjestelyä koskevista seikoista 23 päivänä marraskuuta 1993 annetun neuvoston direktiivin 93/104/EY(3) täytäntöönpanoa. Sen tarkoituksena on esittää kattava täytäntöönpanokertomus, joka käsittää kaikki jäsenvaltiot. Mitä tulee direktiivin täytäntöönpanoon Tanskassa, komissio on ollut yhteydessä Tanskan viranomaisiin ja pyrkii selvittämään, onko direktiivin tietyt säännökset pantu täytäntöön siten, että kaikkien työntekijöiden oikeudet taataan täysimääräisesti. (1) Neuvoston direktiivi 75/117/ETY, annettu 10 päivänä helmikuuta 1975, naisten ja miesten samapalkkaisuuden soveltamista koskevan jäsenvaltioiden lainsäädännön lähentämisestä, EYVL L 45, 19.2.1975. (2) Asia 143/83, komissio vs. Tanskan kuningaskunta (Kok. 1985, s. 427). Ks. myös asia 235/84, komissio vs. Italian tasavalta (Kok.1986, s. 2291). (3) EYVL L 307, 13.12.1993.